王禹偁
送筇杖与刘湛然道士
有客遗竹杖，九节共一枝。
鹤脰老更长，龙骨乾且奇。
我问何所来，来从西南夷。
因思汉武帝，求此民力疲。
明明圣天子，德教加四维。
蛮貊尽臣妾，县道皆羁縻。
僰僮与笮马，入贡何累累。
此竹日已贱，轻视如蒿藜。
我年三十七，血气未全衰。
况在紫微垣，动为簪笏羁。
倚壁如长物，岁月无所施。
寸心空爱惜，惜此来天涯。
忽承明主诏，来谒太一祠。
再见刘先生，气貌清且羸。
持此以为赠，所谓得其宜。
少助橘童力，好引花鹿随。
步月莫离手，看山聊搘颐。
微物懒致书，故作筇竹诗。